Diari Oficial de la Generalitat Valenciana


Sumari del DOGV 4148, del 14-12-2001 (2001/11336)

ORDRE de 26 de novembre de 2001, de la Conselleria de Benestar Social, per la qual es fa pública la convocatòria de beques per a la realització de cursos d'idiomes en països de la Unió Europea (Eurocursos 2002).
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4148

Data del DOGV
:   14-12-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/11647


Data del document
:   26-11-2001

Organisme emissor
:   Conselleria de Benestar Social

Tipus de document
:   Ordre

Descriptors 

:   * llengua estrangera
    * assignació per estudis
    * suport econòmic
    * ajuda pública
    * el Regne Unit
    * jove
    * Irlanda
    * França

ORDRE de 26 de novembre de 2001, de la Conselleria de Benestar Social, per la qual es fa pública la convocatòria de beques per a la realització de cursos d'idiomes en països de la unió europea (Eurocursos 2002). [2001/X11944]
  
La Generalitat Valenciana, a través de la Conselleria de Benestar Social, considera que cal facilitar als joves el coneixement d'idiomes i de països de la Unió Europea, tot contribuint al perfeccionament de diverses llengües mitjançant la subvenció d'ajudes a l'estada als països d'origen.
  
En aquest marc, i per tal d'afavorir el desenvolupament integral dels joves i contribuir que respecten la diversitat cultural, i també per tal de facilitar-ne la inserció laboral i social, l'Institut Valencià de la Joventut (IVAJ) promou l'aprenentatge d'anglés a la República d'Irlanda i al Regne Unit de la Gran Bretanya, i de francés a França.
  
Les beques per a l'estada i per a la realització dels cursos als països esmentats es fruiran durant l'estiu de 2002, i estan adreçades a alumnes d'ensenyaments mitjans ja iniciats en l'estudi d'idiomes als seus centres escolars.
  
El benefici econòmic de les beques consisteix que l'IVAJ es fa càrrec d'una part del cost dels cursos. Igual que en anteriors convocatòries, per a la gestió dels cursos s'ha optat per la contractació administrativa del servei, a càrrec del capítol II del pressupost de despeses. Com que es tracta d'un expedient de tramitació anticipada de la despesa, la convocatòria es condiciona a l'existència de crèdit adequat i suficient en el dit capítol per tal d'atendre les beques concedides.
  
A fi de minimitzar els desplaçaments dels sol·licitants, per a aquesta convocatòria, la Conselleria de Benestar Social, a través de l'IVAJ, i la Conselleria de Cultura i Educació han adoptat les mesures oportunes perquè puguen presentar, de forma addicional als mitjans convencionals, les sol·licituds i confrontar la documentació exigida als centres educatius públics dependents de la Conselleria de Cultura i Educació en què estiguen matriculats.
  
Per això, i en virtut de les atribucions que em confereix l'art. 35 de la Llei 5/1983, de 30 de desembre, de Govern Valencià, i d'acord amb el que estableix l'article 47.11 del Decret Legislatiu de 26 de juny de 1991, del Consell, pel qual s'aprova el text refós de la Llei d'Hisenda Pública de la Generalitat Valenciana,
  
ORDENE
  
Primer
  
Fer pública la convocatòria de les beques per a la realització de cursos d'idiomes en països de la Unió Europea durant el pròxim estiu de 2002 i aprovar les bases que han de regir la dita convocatòria, que s'inclouen com a annex I.
  
Segon
  
L'eficàcia de la present convocatòria queda condicionada a l'existència, en el pressupost de l'Institut Valencià de la Joventut per a l'any 2002, de crèdit adequat i suficient per tal d'atendre les ajudes que s'hi preveuen i que es finançaran a càrrec del capítol II fins a un màxim d'1.973.613 euros.
  
Tercer
  
La Direcció General de l'IVAJ és l'òrgan competent per a la resolució d'aquesta convocatòria.
  
DISPOSICIONS FINALS
  
Primera
  
S'autoritza la Direcció General de l'Institut Valencià de la Joventut perquè, en l'àmbit de les seues competències, adopte les mesures i les instruccions necessàries per al desplegament i aplicació d'aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra aquesta ordre les persones interessades podran interposar, potestativament, recurs de reposició davant de la Conselleria de Benestar Social en el termini d'un mes, o bé recurs contenciós administratiu davant del Tribunal Superior de Justícia de la Comunitat Valenciana en el termini de dos mesos. Ambdós terminis seran comptadors a partir de l'endemà de la publicació d'aquesta ordre.
  
València, 26 de novembre de 2001
  
El conseller de Benestar Social,
  
RAFAEL BLASCO I CASTANY
  
ANNEX I
  
Bases de la convocatòria
  
Primera. Convocatòria
  
1. Es fa pública la convocatòria de les següents beques, amb una durada de quatre setmanes, per a la realització de cursos d'idiomes:
  
Beques Idioma País Període
  
Fins a 300 anglés Regne Unit juliol 2002
  
Fins a 315 anglés R. d'Irlanda juliol 2002
  
Fins a 300 anglés Regne Unit agost 2002
  
Fins a 300 anglés R. d'Irlanda agost 2002
  
Fins a 50 francés França juliol 2002
  
2. En el cas que qualsevol dels cursos previstos no es poguera dur a terme per causes no imputables als becaris, els becaris només tindran dret a la devolució de la quota que hagueren abonat.
  
3. El programa oferit consistirà en:
  
3.1 Cursos, impartits per professors natius i titulats, amb 20 hores de classe setmanals, principalment pràctiques.
  
3.2 Realització d'activitats socioculturals i de caràcter esportiu. Aquestes activitats tindran com a finalitat afavorir el coneixement dels costums i tradicions tant del país com de la regió i facilitar la participació intercultural amb la resta d'estudiants.
  
3.3 Estada en famílies natives, en règim de pensió completa.
  
3.4 Assegurança d'accidents i assistència sanitària durant el viatge i l'estada.
  
3.5 Desplaçaments des de la Comunitat Valenciana fins al lloc de destinació on es realitze el curs.
  
3.6 Assistència durant el curs proporcionada als becaris per personal bilingüe.
  
3.7 En acabar el curs, cada participant en rebrà un certificat de realització.
  
4. El programa no inclou diners de butxaca per a despeses personals ni allotjament en habitacions individuals.
  
Segona. Requisits dels sol·licitants
  
1. Podran sol·licitar beques per a la realització de cursos d'idiomes a l'estranger els joves que complisquen els requisits següents:
  
1.1 Que residisquen a la Comunitat Valenciana.
  
1.2 Que siguen menors de 20 anys.
  
1.3 Que estiguen matriculades, durant el curs acadèmic 2001/2002, en un centre escolar situat a la Comunitat Valenciana.
  
1.4 Que realitzen per primera vegada algun curs dels que tot seguit s'enumeren, sempre que continguen com a assignatura l'idioma o idiomes sol·licitats:
  
- Primer o Segon de Batxillerat
  
- Formació Professional de segon grau
  
- Cicles formatius de Grau Mitjà
  
1.5 Que hagen realitzat qualsevol curs oficial durant l'any acadèmic 2000/2001 i que complisquen els requisits següents:
  
a) Haver realitzat el curs de forma completa, per primera i única vegada.
  
 Si per circumstàncies excepcionals, degudament justificades, s'haguera deixat transcórrer algun any acadèmic sense accedir a un nou curs, aquest apartat s'exigirà respecte de l'últim curs realitzat.
  
b) Haver aprovat totes les assignatures, tret que siga d'aplicació l'ordre de 23/4/93 de la Conselleria de Cultura, Educació i Ciència sobre avaluació en l'Educació Secundària Obligatòria; es puntuarà amb zero punts l'assignatura en què s'haja obtingut la nota d'insuficient.
  
c) Haver obtingut una nota mitjana mínima de l'expedient acadèmic de l'any 2000/2001 de ?bé' o ?sis', segons la conversió numèrica que preveu la base setena d'aquesta ordre.d) Haver estudiat l'idioma i haver obtingut durant el curs 2000/2001, com a mínim, la nota de ?notable' o ?set', segons la conversió numèrica que preveu la base setena d'aquesta ordre.
  
2. Els sol·licitants hauran de reunir tots els requisits fixats quan acabe el termini de presentació de sol·licituds.
  
Tercera. Sol·licituds i documentació
  
1. Cada sol·licitant haurà de presentar, degudament emplenat, un únic imprés de sol·licitud que figura com a annex II.
  
1.1 En l'imprés de sol·licitud haurà de marcar les opcions que li interessen per ordre de preferència i sempre que reunisca els requisits exigits per a cada opció; quedarà exclòs d'aquelles opcions que no assenyale.
  
2. Juntament amb l'imprés de sol·licitud i mitjançant originals o fotocòpies confrontades, haurà d'aportar la documentació següent:
  
2.1 Identificació i residència
  
DNI o passaport.
  
Justificació de residència legal a l'Estat espanyol en el cas d'estrangers.
  
2.2 Acreditació acadèmica
  
- Certificat acreditatiu d'estar matriculat en el curs acadèmic 2001/2002 en algun dels cursos que assenyala la base segona, punt 1.4, tot especificant els idiomes que s'hi cursen. Aquest certificat serà expedit per la Secretaria del centre escolar.
  
- Certificat de les notes obtingudes en el curs acadèmic 2000/2001, expedit per la Secretaria del centre en què s'hagueren cursat els dits estudis.
  
2.3 Acreditació econòmica
  
Declaració o declaracions de l'impost sobre la renda de les persones físiques de l'exercici 2000, de tots els membres de la unitat familiar, segons el que disposa la Llei 40/1998, de 9 de desembre, de l'Impost sobre l'IRPF.
  
En concret, fotocòpia confrontada dels fulls següents:
  
- La caràtula o full inicial (pàgina 1) en què els membres de la unitat familiar i altres membres amb dret a deducció.
  
- El full de liquidació en què apareix el concepte ?base liquidable general?, casella 30 (pàgina 3 de la Declaració Simplificada i pàgina 10 de la Declaració Ordinària).
  
Els qui, per no estar obligats a declarar, no hagueren presentat declaració de l'IRPF en l'exercici 2000, hauran d'aportar:
  
- Certificat d'ingressos expedit per l'Agència Estatal de l'administració tributària de tots els membres de la unitat familiar.
  
Per als supòsits de menors emancipats o majors d'edat que al·leguen vida independent respecte dels pares o tutors, s'haurà d'acreditar feaentment aquesta circumstància, i també els mitjans econòmics de què es disposa a 31 de desembre de 2000.
  
Quarta. Presentació de sol·licituds
  
1. El termini de presentació de sol·licituds serà d'un mes comptador a partir de l'endemà de la publicació d'aquesta ordre en el Diari Oficial de la Generalitat Valenciana.
  
2. Les sol·licituds, adreçades a l'Institut Valencià de la Joventut, es podran presentar al Registre General de l'IVAJ a València, als registres de les unitats territorials de l'IVAJ a Alacant i a Castelló, i a tots els llocs que recull l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Addicionalment a les formes de presentació que preveu l'apartat anterior, les persones interessades podran presentar les sol·licituds inicials i la documentació exigible als centres educatius públics, directament dependents de la Conselleria de Cultura i Educació, en què estiguen matriculades, d'acord amb les normes següents:
  
a) Presentació per part de les persones interessades:
  
En el moment en què es lliure la sol·licitud a la Secretaria del centre, es segellarà i es datarà en l'espai reservat a l'efecte, i la documentació que s'hi adjunte es confrontarà amb els originals aportats.
  
En cap cas els centres no arreplegaran ni segellaran sol·licituds o documentació presentades una vegada acabat el termini de presentació.
  
b) Remissió per part dels centres educatius a l'IVAJ:
  
Com a màxim l'endemà de la data d'acabament del termini de presentació de sol·licituds, la Direcció del centre certificarà una relació de les sol·licituds presentades tot indicant el nom, els cognoms i el núm. de DNI de les persones sol·licitants, i també la data de presentació.
  
El/La director/a o el/la secretari/ària del centre compareixerà personalment als serveis centrals o a les unitats territorials de l'IVAJ per tal de lliurar, als respectius registres, l'esmentat certificat acompanyat de totes les sol·licituds i la resta de documentació.
  
En tot cas, aquest lliurament s'ha de realitzar abans de cinc dies naturals comptadors a partir de l'endemà de la data d'acabament del termini de presentació.
  
No obstant això, la documentació que es poguera requerir a les persones interessades en fase d'esmena no es podrà presentar als centres educatius, sinó que es trametrà directament a l'IVAJ a través de qualsevol dels mitjans convencionals que preveu la Llei 30/1992, de Règim Jurídic de les Administracions Públiques i del Procediment Administratiu Comú.
  
Cinquena. Esmenes
  
1. Quan les sol·licituds presentades, dins del termini d'aquesta convocatòria, no reuniren tota la documentació relacionada en la base tercera, es requerirà la persona interessada perquè en un termini de deu dies n'esmene la falta i presente els documents sol·licitats; en cas contrari, es considerarà que ha desistit de la seua petició, després de la resolució que prèviament s'haurà de dictar en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. L'IVAJ podrà sol·licitar a les persones interessades qualsevol altre mitjà acreditatiu o de prova per tal de verificar les dades declarades i aportades.
  
Sisena. Exclusions i incompatibilitats
  
1. Quedaran desestimades les sol·licituds d'aquells alumnes que no complisquen algun o alguns dels requisits inclosos en la base segona d'aquesta ordre.
  
2. No podran accedir a aquestes beques les persones que hagen gaudit d'alguna beca d'idiomes a l'estranger concedida per la Generalitat Valenciana.
  
En el cas d'obtindre una altra beca, durant l'any 2002, de característiques semblants a l'oferida en la present convocatòria, no es podrà gaudir d'aquesta conjuntament amb cap altra. A aquest efecte, l'Institut Valencià de la Joventut es reserva la facultat de contrastar les dades aportades per cada persona sol·licitant amb les que es troben a les administracions públiques.
  
3. Cas que l'administració detectara, en qualsevol moment del procediment, falsedat en les dades de la persona sol·licitant o en la documentació aportada, es procedirà a la revocació de la beca. Si ja se n'ha gaudit, es reclamarà l'import de la beca concedida i s'iniciaran les accions que es consideren oportunes.
  
Setena. Valoració i puntuació de les sol·licituds
  
1. La puntuació de les sol·licituds s'obtindrà atenent els criteris de valoració de l'expedient acadèmic i de la situació socioeconòmica; en correspondrà un 50% a cada criteri i la puntuació màxima possible serà de 40 punts.
  
2. La valoració acadèmica s'obtindrà sumant els punts corresponents a:
  
a) la nota mitjana aritmètica de l'any anterior i
  
b) la nota final de cada idioma o idiomes a què s'opte,
  
3. La conversió a escala numèrica de les notes es realitzarà tot aplicant a les qualificacions expressades les puntuacions següents:
  
Insuficient: 0 punts
  
Suficient o apte: 5 punts
  
Bé: 6 punts
  
Notable: 8 punts
  
Excel·lent: 10 punts
  
Si les qualificacions s'expressen en forma quantitativa, la conversió numèrica es realitzarà segons les equivalències següents:
  
0 - 4,9 0 punts
  
5 - 5,9 5 punts
  
6 - 6,9 6 punts
  
7 - 8,9 8 punts
  
9 - 10 10 punts
  
4. La valoració econòmica s'obtindrà dividint, entre tots els membres de la unitat familiar i descendents amb dret a deducció, els ingressos obtinguts en l'exercici 2000, de la manera següent:
  
a) Quan es presenten declaració o declaracions d'IRPF, la quantitat que s'haurà de dividir serà la suma de la base o bases liquidables generals (casella núm. 30).
  
b) Quan, per no tindre obligació de presentar declaració d'IRPF, s'hi aporte certificat d'ingressos expedit per l'Agència Tributària, la renda a computar serà la suma d'ingressos de tots els membres de la unitat familiar i descendents amb dret a deducció, minorats en 500.000 pessetes quan procedisquen de rendiments del treball, equivalent al concepte de despeses deduïbles que en les declaracions d'IRPF es comptabilitzen, amb la finalitat d'equiparar els rendiments a tindre en compte segons el certificat aportat.
  
D'acord amb la quantitat obtinguda d'aquesta divisió, s'atorgarà la puntuació que s'especifica tot seguit:
  
A partir de 2.400.001 0 punts
  
Fins a 2.250.000 1 punt
  
- 2.100.000 2 punts
  
- 2.000.000 3 punts
  
- 1.900.000 4 punts
  
- 1.800.000 5 punts
  
- 1.700.000 6 punts
  
- 1.600.000 7 punts
  
- 1.500.000 8 punts
  
- 1.400.000 9 punts
  
- 1.353.373 10 punts
  
- 1.096.612 11 punts
  
- 1.745.259 12 punts
  
- 1.850.795 13 punts
  
- 543.049 14 punts
  
- 635.956 15 punts
  
- 261.894 16 punts
  
- 991.647 17 punts
  
- 778.381 18 punts
  
- 961.622 19 punts
  
- 814.156 20 punts
  
5. La situació econòmica que es valorarà per tal de comptabilitzar la puntuació econòmica és la de l'exercici 2000, per la qual cosa no es tindrà en compte cap variació produïda posteriorment al 31 de desembre de 2000.
  
6. Si s'hi produeixen empats, les beques s'adjudicaran d'acord amb els criteris següents:
  
6.1 La major nota en l'idioma sol·licitat.
  
6.2 La major nota acadèmica global.
  
6.3 La lletra inicial del primer cognom. La lletra d'inici a partir de la qual es comptarà per al desempat s'establirà mitjançant un sorteig que es celebrarà a l'IVAJ.
  
Huitena. Comissió avaluadora
  
1. El director general de l'IVAJ nomenarà una Comissió Avaluadora per a l'estudi i la valoració de les sol·licituds presentades, que estarà integrada per cinc persones al servei de la Generalitat Valenciana, adscrites a l'IVAJ, entre les quals es designarà un/a president/a i un/a secretari/ària.
  
2. El règim jurídic que regularà aquesta Comissió Avaluadora serà el que preveu per als òrgans col·legiats la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. La resolució per la qual es determine la composició nominal de la Comissió Avaluadora es publicarà en el Diari Oficial de la Generalitat Valenciana.
  
4. La Comissió Avaluadora actuarà d'acord amb els criteris de valoració i puntuació que preveuen les bases d'aquesta convocatòria.
  
Novena. Adjudicació i publicació
  
1. Les beques s'adjudicaran per ordre de puntuació, obtinguda d'acord amb la base setena. Els sol·licitants que, malgrat reunir tots els requisits, no hagueren obtingut beca, quedaran en llista d'espera en cada una de les opcions sol·licitades.
  
Les places que pogueren quedar vacants per renúncies o baixes seran oferides, per rigorós ordre, als integrants de les llistes d'espera fins a 7 dies naturals abans de la data d'eixida programada.
  
2. El termini per a resoldre la convocatòria serà de tres mesos, a partir de l'endemà de la publicació de la present ordre.
  
3. L'adjudicació de les beques es realitzarà per resolució del director general de l'IVAJ, que es publicarà en el DOGV als efectes previstos en els articles 59.5 i 60 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Deua. Obligacions dels beneficiaris
  
1. Cada adjudicatari d'una beca estarà obligat a abonar la quantitat de 275 euros en concepte de quota. En la resolució del director general de l'IVAJ per la qual s'adjudiquen les beques s'establirà el procediment i el termini de pagament.
  
2. La persona becada està obligada a realitzar l'activitat que ha motivat la concessió de la beca durant el període d'aprofitament i a complir les obligacions específiques d'aquesta convocatòria.
  
3. La interrupció del compliment de l'activitat per part del becari per causes justificades, però no cobertes dins de la pòlissa d'assegurances, suposarà que el becari es farà càrrec personalment de les despeses que s'hi pogueren ocasionar, com ara les de transport per tornada anticipada.
  
4. Posat que tal interrupció no estiguera degudament justificada a juí de l'IVAJ, i després de donar audiència a la persona interessada, el becari haurà de sufragar tota la resta de despeses que s'hi pogueren originar.
  
5. La no-presentació al lloc d'eixida del viatge sense causa justificada serà considerada com a incompliment de l'activitat.
  
6. El participant es compromet a complir les lleis del país en què es trobe, i també les normes de l'Organització al centre d'estudis, els horaris, l'assistència a classe i qualsevol altra circumstància concernent a la disciplina.
  
7. L'IVAJ no es farà responsable de les pernoctacions fora del lloc de residència durant el curs, de les eixides, i de les diverses activitats que les persones becades pogueren portar a terme per iniciativa pròpia. Els danys que, en desenvolupament de les seues actuacions particulars, es pogueren causar a tercers, hauran de ser assumits pels propis becaris o, en el cas de joves menors d'edat, pels representants legals dels mateixos.
  
Per incompliment de les normes i atenent la gravetat del fet, l'estudiant podrà ser expulsat del Programa; en aquest supòsit l'IVAJ no es farà responsable del viatge de tornada del becari ni reemborsarà cap quantitat per la part del Programa no realitzat.
  
Onze. Modificacions de període, renúncies i devolucions
  
1. No s'admetran modificacions de període de gaudi, permutes ni cap altra variació de la beca adjudicada excepte per als supòsits específicament regulats en aquesta ordre.
  
2. L'IVAJ podrà, a sol·licitud de la persona interessada i per motius de força major, accident o malaltia greu, degudament justificats, canviar el període adjudicat en el cas que hi haguera plaça vacant en el mes, en l'idioma i al país sol·licitats.
  
3. Igualment, i sempre per causes justificades es podrà autoritzar la incorporació o tornada del curs en dates distintes a les generals, sempre que no supose més de 5 dies de pèrdua d'activitats. Les despeses que originen tals variacions seran a càrrec del becari.
  
4. En cas de renúncia, voluntària o per força major, d'un becari durant la primera setmana d'estada al país de destinació, l'IVAJ podrà substituir la vacant deixada amb la persona que es trobe en primer lloc en la llista d'espera de la destinació i idioma corresponents. L'estudiant s'haurà de fer càrrec per si mateix de la reserva, de la gestió i del pagament del viatge d'anada al país de destinació, però quedarà exempt del pagament de la quota.
  
5. Procedirà la devolució de la quota abonada pel becari sempre que renuncie a la beca mitjançant escrit adreçat a l'IVAJ, es realitze amb un termini mínim de 10 dies abans de la data d'eixida i en siga possible la substitució.
  
6. Per als supòsits en què la renúncia es produïsca per causa de força major, malaltia greu sobrevinguda del becari o familiar fins a segon grau de consanguinitat degudament justificat, passat el termini de 10 dies es reintegrarà el 50% de la quota.